嘲願成
作者：釋文瑩
朝代：宋

paragraphs: 童頭浮屠浙東客，傳呼避道長以陌。
寶撾青蓋官儀雄，新賜袈裟椹猶黑。
察車後乘從驅挈，庸夫無謀動蠻穴。
暗灘夜被猿猱擒，縛入新溪哭殘月。
牂牁畏佛不敢烹，脫身腥窟存餘生。
放師回目不自愧，反以意氣湘南行。
我聞辛有適伊川，變戎預讖麟經編。
暌車載鬼吁可怪，宜入熙寧志怪篇。